
Antibiotikum hatóanyagok fotokatalitikus bontása BiOX fotokatalizátorokkal peroxodiszulfát jelenlétében

Az antibiotikumok nélkülözhetetlenek a humán gyógyászat és az állattenyésztés területén, azonban használatuk számos környezeti és népegészségügyi problémát is okoz, elsősorban a hatásukra kialakuló antibiotikum rezisztens baktérium törzseknek köszönhetően [1]. A biológiai vízkezelés sok esetben nem alkalmas ezen vegyületek eltávolítására, ami kiegészítő kémiai eljárásokon alapuló víztisztítási módszerek fejlesztését teszi szükségessé. Ezek egyike a heterogén fotokatalízis, mely fotokatalizátor és fény együttes jelenlétét igényli, hatékonysága pedig megfelelő oxidálószerrel növelhető. Az utóbbi évtizedekben előtérbe kerültek a szulfát-gyökion (SO4•-) generálásának alapuló eljárások [2], melyek jól kombinálhatók heterogén fotokatalízissel is.
Munkám során a BiOX (X=Cl, Br és I) fotokatalizátorok aktivitását vizsgáltam hidrokinon (HQ), valamint két antibiotikum hatóanyag, trimetoprim (TMP) és szulfometoxipiridazin (SMP) bontása során, peroxo-diszulfát ion (PDS) jelenlétében és anélkül, 398 nm-es és látható tartományban sugárzó LED fényforrásokkal való megvilágítás mellett. Mindhárom katalizátor igen jó aktivitást mutatott a HQ és SMP átalakításában, mely PDS jelenlétében a SO4•- képződésének köszönhetően tovább nőtt. A BiOCl és BiOBr elsősorban 398 nm-es fénnyel, míg a BiOI látható fénnyel való megvilágítás mellett is hatékonynak bizonyult. A továbbiakban a legnagyobb aktivitást mutató BiOI esetén vizsgáltam az oldott oxigén és a PDS koncentráció hatását, valamint a katalizátor újra használhatóságát három cikluson keresztül. Biológiailag tisztított szennyvizet alkalmazva mátrixként a katalitikus aktivitás jelentős csökkenését tapasztaltuk, mely részben a mátrixban jelenlévő HCO3- hatásának volt köszönhető. Utóbbi szerkezeti változást okozott a BiOI esetén, mely a kezelendő víz pH-jának változtatásával kiküszöbölhetőnek bizonyult.

